Nagvrees is wanneer jy skielik wakker word en dit voel of iets yskoud oor jou geloop het. Jy weet nie wat dit was nie en kan niks onthou nie. Jy is so bang, jy wil vasgehou word.
Nagvrees tref ’n mens in die middel van jou slaapsiklus wanneer jy diep slaap. Die intense gevoel van vrees en angs kan jou oorkom wanneer jy van een droomfase na ’n ander oorskakel en dan wakker word.
Navorsing wys dat ’n neuro-oordraer glikokol en nog een gamma-aminobottersuur (GABA) nodig is, afgeskei in die brein, vir die spiere om verlam te word. Dit is ook baie belangrik later in jou lewe om te voorkom dat jy nie neuro-degeneratiewe siektes soos Parkinson se siekte kry nie.
Nagmerries gebeur tydens die REM-slaap wanneer jy sluimer – wanneer jy gereedmaak om wakker te word en die brein die inligting begin konsolideer en dus onthou.
Die nagvrees aan die ander kant, kom nie uit REM-slaap nie, daar is ook nie ’n narratief, of storie nie. Dit kom uit ’n dieper en minder aktiewe deel van die brein. Al wat jy kan onthou, is vrees af dalk net een beeld. Jy sal weet as jy dit al oorgekom het.
Die REM-slaap is baie belangrik vir die brein. In dié tyd vind daar uitdrukking van gene plaas wat die kommunikasie in die hippokampus en die neokorteks verbeter. Dit help die brein beter kommunikeer, dat daar beter prosessering in geheue is en dat hy ’n soort balans kan vind.
Gee kaas jou nagmerries? Dit is ’n gebruik om kaas te eet ná poeding in die aand. Enige vetterige kos kan jou slegte spysvertering gee wat jou definitief sleg sal laat slaap. Om voor bedtyd te eet, sorg ook vir ’n slegte nagrus. Ander meen triptofaan, ’n aminosuur wat in alle suiwel en meeste proteïene voorkom, is verantwoordelik vir drome.